
Adresseliste


2005/2139  ART-VI-KMV
08.04.2005

445.23

Vedtak om felling av jerv innenfor Meløy, Rødøy og Gildeskål kommuner - Nordland fylke

Vi viser til søknad om fellingstillatelse på jerv fra beitelagene i Meløy, Rødøy og Gildeskål datert 16.03.05 og 07.04.05, samt søknad fra Rødøy kommune datert 18.03.05. Vi viser også til e-post fra Gildeskål kommune 18.03.05 og 07.04.05 der kommunen støtter de nevnte søknadene. 

Direktoratet ga et foreløpig svar på disse søknadene pr. e-post 18.03.05. 

Med hjemmel i viltloven § 12, jf. forskrift 18. mars 2005 nr. 242 om forvaltning av rovvilt (rovviltforskriften) § 13, jf. §§ 1 og 3, fatter direktoratet vedtak om felling av en jerv innenfor Meløy, Rødøy og Gildeskål kommuner i Nordland fylke. 
Bakgrunn

Direktoratet vil innledningsvis vise til våre vedtak av 15.02.05 og 04.03.05 der det er gitt utfyllende kommentarer knyttet til skadesituasjonen og historikken i området. 

I vårt foreløpige svar av 18.03.05 viste vi til at ekskrementanalysene som var samlet inn i området var innsendt for analysering. Resultatene fra disse analysene foreligger nå og rapporten er tidligere distribuert til kommunene i området. Rapporten ligger også vedlagt dette brevet. 

På bakgrunn av resultatene fra disse analysene, samt registreringer foretatt av Statens naturoppsyn i felt, har vi nå vurdert ytterligere tiltak i området utover våren. 

Direktoratets vurdering

Lovgrunnlaget:

Det rettslige grunnlaget for avgjørelsen er Lov 29. mai 1981 nr. 38 om viltet (viltloven) 

§ 12, jf. forskrift 18. mars 2005 nr. 242 om forvaltning av rovvilt (rovviltforskriften) § 13, jf. §§ 1 og 3, hvor det fremgår: 

Viltloven § 12 (Fellingstillatelse for å forhindre at rovvilt gjør skade):

Etter nærmere forskrift som Kongen fastsetter kan departementet, uten hensyn til de regler som ellers gjelder, iverksette felling av eget tiltak eller gi tillatelse til felling av et bestemt antall individer av bjørn, jerv, ulv og gaupe for å forhindre skade på bufe eller tamrein. Forskriften skal gi regler om differensiert forvaltning. For å sikre bestandens overlevelse skal det i forskrift fastsettes særskilte kriterier for adgangen til felling i nærmere bestemte områder.

Avgjørelsen om felling i henhold til forskrift etter første ledd skal være begrenset til et bestemt område og et bestemt tidsrom.

Rovviltforskriften § 1 (Formål):

Formålet med denne forskrift er å sikre en bærekraftig forvaltning av gaupe, jerv, bjørn, ulv og kongeørn. Innenfor en slik ramme skal forvaltningen også ivareta hensyn til næringsutøvelse og andre samfunnsinteresser. Forvaltningen skal være differensiert slik at hensynet til ulike interesser vektlegges forskjellig i ulike områder og for de ulike rovviltarter.

Forskriften skal sikre en forvaltning som vektlegger forutsigbarhet og lokal medvirkning. 

Rovviltforskriften § 3 (Nasjonale bestandsmål og bestandsovervåking): 

I Norge skal det årlig være 65 ynglinger av gaupe, 39 ynglinger av jerv og 15 ynglinger av bjørn.(…) 

Nasjonalt overvåkingsprogram for rovvilt skal gi data om status og utvikling i rovvilt​bestandene, herunder også beskrive det antall årlige ynglinger som er dokumentert i regionene. Metodikk, datagrunnlag og resultater skal være offentlig tilgjengelig.

Rovviltforskriften § 13 (Direktoratet for naturforvaltnings myndighet til å fatte vedtak om felling og jakt):


Direktoratet for naturforvaltning kan fatte vedtak om skadefelling, kvote for betinget skadefelling, kvote for lisensfelling av gaupe, jerv, bjørn og ulv eller kvotejakt på gaupe av eget tiltak eller etter søknad. Direktoratet kan fatte slike vedtak også der bestanden ligger under det fastsatte bestandsmålet for en region eller for landet. Det er et vilkår at slik felling eller jakt ikke er skadelig for bestandens overlevelse. Dessuten er det et vilkår at det ikke finnes annen tilfredsstillende løsning ut fra prinsippet om en geografisk differensiert forvaltning, jf. forskriften § 1 og § 6. (…) 

Det vises også til St.meld. nr. 15 (2003-2004) Rovvilt i norsk natur og Stortingets behandling av denne, jf. Innst. S. nr. 174 (2003-2004). 

Politiske og forvaltningsmessige rammevilkår:

Det nasjonale bestandsmålet for jerv er etter behandlingen av St.meld. nr. 15 (2003-2004) fastsatt til 39 årlige ynglinger, jf. Innst. S. nr. 174 (2003-2004) og rovviltforskriften § 3. 

Det nasjonale bestandsmålet er videre fordelt på åtte forvaltningsregioner for rovvilt, jf. rovviltforskriften § 4. I region 7 – Nordland er det fastsatt et bestandsmål på 10 årlige ynglinger av jerv. 

Etter viltloven er jerv fredet. Det er likevel mulig å felle jerv med hjemmel i unntaksbestemmelsene i viltloven, herunder § 12, for blant annet å forhindre skade på bufe eller tamrein. Hensynet til levedyktige næringsvirksomheter i landbruket, samt hensynet til bosetting og livskvalitet i områder med rovvilt, medfører at forvaltningen ikke kan legges opp på en slik måte at det overordnede hensynet til rovvilt alene kan tillegges vekt. Forvaltningen må derfor være differensiert. Det innebærer at bruken av ulike tiltak og virkemidler må legges opp på en måte som så langt det er mulig differensierer mellom de ulike interesser i ulike geografiske områder. Det er likevel et generelt vilkår at tillatelse til felling bare kan gis dersom fellingen ikke vil være skadelig for bestandens overlevelse. 
Om bestandssituasjonen og overvåking av jerv:

Det Nasjonale overvåkingsprogrammet for rovvilt er den sentrale leverandør av data om status og utvikling i rovviltbestandene til alle forvaltningsledd. Rapporten "Yngleregistreringer av jerv i Norge i 2004" (NINA minirapport 77) gir den siste oppdaterte oversikten over antall dokumenterte ynglinger av jerv i hver region, og for hele landet. I 2004 ble det for hele landet registrert 47 ynglinger av jerv, og for første gang ble det registrert flere ynglinger av jerv i Sør-Norge (26 ynglinger) enn i Nord-Norge (21 ynglinger). Overvåkingsprogrammet har også gjort en oppdatert beregning av vinterbestanden av jerv i Norge med grunnlag i gjennomsnittlig antall verifiserte ynglinger av jerv i perioden 2002-2004. Beregningene gir et estimat på ca. 264 individer på landsbasis, hvorav ca. 155 individer i Nord-Norge. I perioden 1995-1997 ble bestanden estimert til ca. 220 individer, hvorav ca. 180 individer i Nord-Norge. Den registrerte økningen i jervebestanden på landsbasis de siste årene har altså i hovedsak kommet i Sør-Norge. 

Direktoratet konstaterer at jervebestanden på landsbasis i dag er over det nasjonale målet som er fastsatt i Innst. S. nr. 174 (2003-2004). De tre siste årene er det registrert henholdsvis 30, 47 og 47 ynglinger av jerv på landsbasis. Jervebestanden i Nordland ligger også over bestandsmålet som er fastsatt for denne regionen (gjennomsnittlig registrert 11 ynglinger de tre siste år). 

Analyse av jerveekskrementer:

I perioden november 2004 – februar 2005 ble det samlet inn totalt 43 antatte jerveekskrementer i det aktuelle skadeområdet i Meløy, Rødøy og Gildeskål, samt i Beiarn og Bodø kommuner. Dette, sammen med vevsprøver fra de tre felte jervene i området, er analysert ved Universitetet i Oslo (UiO). Det var mulig å ekstrahere DNA for videre analyser i 58% av prøvene. Dette er en normal suksessrate for slike analyser. 

Totalt representerer prøvene (ekskrementer og vev) 9 ulike individer; 7 tisper og 2 hanner. Av disse ble 6 påvist i det definerte skadeområdet. Tre av disse er felt ved skadefelling (to hanner og en tispe), og vi står igjen med 3 kjente tisper i live i skadeområdet. To av disse er registrert i nordre Meløy og Gildeskål, det siste individet er registrert lenger sør i Meløy. UiO konkluderer med at det er lite sannsynlig at det pr. i dag finnes mange flere jerv i live i dette området enn de tre som er registrert ved ekskrementanalyse. I Rødøy kommune er det langt færre prøver samlet inn, og ingen prøver ga DNA av god nok kvalitet til å kunne analyseres. Få innsamlede ekskrementprøver er imidlertid også et mål på jerveaktiviteten i området. 

Om fellingsforsøk i regi av Statens naturoppsyn i februar og mars 2005:

På bakgrunn av en helhetsvurdering av situasjonen i det aktuelle området, fattet direktoratet av eget tiltak vedtak om felling av tre jerv innenfor Meløy, Rødøy og Gildeskål kommuner den 15.02.05. Når fellingsperioden utløp 02.03.05 var to jerv felt. Den 04.03.05 fattet direktoratet et nytt vedtak om felling av to jerv innenfor Meløy, Rødøy og Gildeskål kommuner. Når fellingsperioden utløp 18.03.05 var ytterligere en jerv felt. Direktoratet for naturforvaltning v/ Statens naturoppsyn var ansvarlig for gjennomføringen av fellingsforsøkene.

Alle tre jervene er felt i den nordlige delen av fellingsområdet, dvs. nordre Meløy og Gildeskål. Dette er poengtert både fra Rødøy kommune og fra beitelagene i området, og med påfølgende krav om felling også i den sørlige delen av fellingsområdet, dvs. søndre Meløy og Rødøy. Direktoratet ønsker å presisere at ut fra resultatene fra ekskrementinnsamlingen og hvor man har hatt aktivitet av jerv under fellingsforsøkene, er aktiviteten av jerv markert større i den nordlige delen av fellingsområdet. Dette har følgelig resultert i at Statens naturoppsyn har hatt størst måloppnåelsen i denne delen av fellingsområdet, selv om hele fellingsområdet har vært dekket de aktuelle dagene med gode sporingsforhold, og at området i sør har vært prioritert siden den første jerven ble felt 20.02.05.   

Det medfører altså ikke riktighet at Statens naturoppsyn har prioritert å felle tre jerv i samme området, men dette skyldes i stedet manglende aktivitet av jerv i den sørlige delen av fellingsområdet.

Dette betyr ikke at det ikke vil være jerv i dette området når beitesesongen starter. Som direktoratet tidligere har poengtert, vil felling av enkeltindivider av jerv på denne tiden av året ha usikker effekt på skadeomfanget i området påfølgende beitesesong. Dette skyldes at jerv som er på vandring, og følgelig ikke har fast tilhold i skadeområdet, kan felles.    

Statens naturoppsyn er nå i gang med årets yngleregistrering av jerv i Nordland, og det vil i dette arbeidet være spesiell fokus på skadeområdet i Meløy, Rødøy og Gildeskål. Direktoratet vil fortløpende gjennom registreringssesongen foreta en vurdering av hvilke lokaliteter (der det er dokumentert eller antatt yngling av jerv) som eventuelt kan være aktuelle for et uttak av jerv. I perioden mars-mai vil uttak av dyr fra ynglehi være den mest målrettede og presise formen for uttak i forhold til målsettingen om skadereduksjon i det gjeldende området, da en med sikkerhet tar ut dyr som har fast tilhold i området.
I søknaden fra beitelagene i Meløy, Rødøy og Gildeskål er det et krav om uttak av ytterligere fire jerv. Det vises i den forbindelse til vedtak i den tidligere jervenemnda for Nord-Norge samt Nord-Trøndelag, der nemnda fastsatte en kvote på 12 jerv for lisensjakt i Nordland 2004/2005. Det aktuelle skadeområdet i Meløy, Rødøy og Gildeskål inngikk i lisensjaktområde N2. Her var kvoten fastsatt til fem jerv ved jaktstart, og tre jerv ble felt i løpet av lisensjakta. Totalt er det nå felt seks jerv innenfor dette lisensjaktområdet. 
Konklusjon

På bakgrunn av en helhetsvurdering av situasjonen pr. dato vurderer direktoratet at det ikke foreligger noen annen tilfredsstillende løsning i det aktuelle området enn felling av jerv, og felling av enkeltindivid vurderes som hensiktsmessig i dette tilfellet for å sikre den ønskede måloppnåelsen. Et slikt uttak vurderes ikke å være til skade for jervebestandens overlevelse, eller for å komme i konflikt med det nasjonale bestandsmålet for jerv, jf. Innst. S. nr. 174 (2003-2004) og rovviltforskriften §§ 3 og 4. 

Ut fra vurderingene ovenfor, og med hjemmel i viltloven § 12, jf. forskrift 18. mars 2005 nr. 242 om forvaltning av rovvilt (rovviltforskriften) § 13, jf. §§ 1 og 3, fatter direktoratet vedtak om felling av en jerv innenfor nærmere avgrenset område. Det må tilstrebes å unngå felling av tispe som har ynglet inneværende år.

Dersom yngling påvises i området før evt. felling av enkeltdyr er utført, skal direktoratet v/ artsforvaltningsavdelingen varsles for å gjøre en vurdering av om tillatelse til felling av enkeltdyr skal endres til uttak og avliving av årsunge(r) og evt. mordyr fra ynglehi.

Følgende vilkår er knyttet til iverksettelse av fellingstillatelsen:

1. Fellingsområdet omfatter Rødøy kommune nord for Melfjorden/Nordfjorden, Meløy kommune og Gildeskål kommune sør for Beiarfjorden i Nordland fylke. Forsøk på felling må rettes mot områder med konsentrerte jervskader på sau. 

2. Direktoratet for naturforvaltning v/Statens Naturoppsyn er ansvarlig for gjennomføring av fellingsforsøket. Fellingsforsøket gjennomføres i tråd med fastsatt instruks for det statlige fellingslaget ved uttak av vilt.

3. Tillatelsen gjelder i tidsrommet 9. april 2005 – 22. april 2005. 

4. Direktoratet for naturforvaltning v/artsforvaltningsavdelingen kan til enhver tid trekke tilbake fellingstillatelsen.

Vedtaket kan påklages til Miljøverndepartementet innen 3 uker, jf. forvaltningsloven §§ 28 og 29. En eventuell klage skal fremsettes for direktoratet, jf. forvaltningsloven § 32.

Med hilsen

Janne Sollie
Terje Bø

Direktør
Seksjonssjef

